Det var da Widerøes fly fra Kjevik til København skulle dra torsdag formiddag at kapteinen meldte seg med den mildt sagt uvanlige beskjeden.

Latter og smil

– Vi hadde først fått beskjed om at alt var ok, og at flyturen til Kastrup ville ta 45 minutter, forteller passasjer Tor Sigurd Gjertsen til NRK.

Så gikk det et par minutter.

Folk puslet med sitt, og enkelte kastet kanskje et blikk på den prikk like Widerøe-maskinen utenfor vinduene.

Det gjorde til slutt også pilotene, som var kommet nesten til bunns på sjekklistene.

– Beskjeden vi fikk var ganske enkel: Vi sitter på feil fly alle sammen! forteller Gjertsen.

Den umiddelbare reaksjonen i kabinen var latter og smil, og enkelte som ristet oppgitt på hodet.

Helt likt fly

– Men stemningen var god, den, ifølge Gjertsen.

Widerøe bekrefter episoden torsdag formiddag.

– Først ved den siste sjekken ble det oppdaget at passasjerer og besetning satt i feil fly, forteller kommunikasjonsdirektør Richard Kongsteien.

Til venstre stod nemlig et helt likt fly, og en rutinemessig melding om flybytte kom for seint til at besetningen fikk det med seg, opplyser han.

